
Opravné uznesenie Krajský súd v Bratislave v senáte zloženom z predsedníčky senátu JUDr. Evy Fulcovej a členiek senátu JUDr. Blanky Malichovej a Mgr. Mgr. Miriam Plavčákovej, v právnej veci žalobcu: Daňový úrad Bratislava, so sídlom Ševčenkova 32, Bratislava, IČO: 424995000011, proti žalovanému: JIVA GROUP, s. r. o., so sídlom Miletičova 72, Bratislava, IČO: 46 016 732, zastúpený: Matejka & Friedmannová s.r.o., advokátska kancelária so sídlom Dunajská 48, Bratislava, IČO: 47 248 998, o návrhu na obnovu konania, o odvolaní žalobcu proti uzneseniu Mestského súdu Bratislava III č. k. 69Cb/48/2023-61 zo dňa 12.12.2023, takto rozhodol: Krajský súd v Bratislave o p r a v u j e v záhlaví uznesenia č.k. 5Cob/83/2024 - 116 zo dňa 30.04.2024 nesprávne uvedené IČO žalobcu uvedené ako: „Daňový úrad Bratislava, so sídlom Ševčenkova 32, Bratislava, IČO: 42 499 500“, ktoré má správne znieť: „Daňový úrad Bratislava, so sídlom Ševčenkova 32, Bratislava, IČO: 424995000011“. odôvodnenie: 1. Krajský súd v Bratislave ako súd odvolací uznesením č. k. 5Cob/83/2024 - 116 zo dňa 30.04.2024 odvolanie žalobcu proti uzneseniu Mestského súdu Bratislava III č. k. 69Cb/48/2023 - 61 zo dňa 12.12.2023 odmietol a žalovanému priznal voči žalobcovi nárok na úplnú náhradu trov odvolacieho konania. 2. Dňa 04.03.2025 bol Krajskému súdu v Bratislave vrátený spis Mestského súdu Bratislava III sp. zn. 69Cb/48/2023 na opravu zrejmej nesprávnosti uvedenej v záhlaví uznesenia odvolacieho súdu č. k. 5Cob/83/2024 - 116 zo dňa 30.04.2024. 3. Podľa § 224 zákona č. 160/2015 Z. z. Civilný sporový poriadok v znení neskorších predpisov (ďalej len „CSP“), súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave súd vydá opravné uznesenie, ktoré doručí subjektom konania. 4. Podľa § 220 CSP, v písomnom vyhotovení rozsudku sa po slovách "V mene Slovenskej republiky" uvedie označenie súdu, mená a priezviská sudcov rozhodujúcich vo veci, presné označenie strán a ich zástupcov, iných subjektov, označenie prejednávaného sporu, výrok, odôvodnenie, poučenie o lehote na podanie odvolania, o tom, na ktorý súd sa odvolanie podáva a o náležitostiach odvolania, poučenie o možnosti exekúcie a deň a miesto vyhlásenia. 5. Podľa § 234 ods. 2 CSP, ak nie je ďalej ustanovené inak, použijú sa na uznesenie primerane ustanovenia o rozsudku. 6. Pri vyhotovovaní uznesenia č. k. 5Cob/83/2024 - 116 zo dňa 30.04.2024, došlo k zrejmej nesprávnosti, keď odvolací súd v záhlaví písomného vyhotovenia uznesenia, v časti označenia žalobcu, nesprávne uviedol identifikačné číslo organizácie („IČO“): „42 499 500“, ktoré má správne znieť: „424995000011“. 7. Podľa § 2 ods. 2 písm. c) zákona č. 35/2019 Z. z. o finančnej správe a o zmene a doplnení niektorých zákonov v znení neskorších predpisov (ďalej len „zákon č. 35/2019 Z. z.“), orgánmi štátnej správy v oblasti daní, poplatkov a colníctva sú daňové úrady a colné úrady, ktoré sú preddavkovými organizáciami zapojenými na rozpočet Finančného riaditeľstva.
8. Podľa § 5 ods. 5 zákona č. 35/2019 Z. z., daňový úrad má procesnú subjektivitu v konaní podľa Trestného poriadku, Civilného sporového poriadku a Správneho súdneho poriadku a koná pred orgánmi činnými v trestnom konaní a pred súdom samostatne v rozsahu svojej pôsobnosti podľa tohto zákona. Za daňový úrad koná pred súdom riaditeľ daňového úradu alebo príslušník finančnej správy poverený riaditeľom daňového úradu alebo prezidentom. 9. Podľa § 1a písm. c) zákona č. 272/2015 Z. z. o registri právnických osôb, podnikateľov a orgánov verejnej moci a o zmene a doplnení niektorých zákonov v znení neskorších predpisov (ďalej len „zákon č. 272/2015 Z. z.“), na účely tohto zákona sa rozumie organizačnou zložkou organizačný útvar slovenskej právnickej osoby, fyzickej osoby, ktorá je podnikateľom (ďalej len „fyzická osoba - podnikateľ“), fyzickej osoby podľa § 2 ods. 2 písm. c), orgánu verejnej moci, zahraničnej osoby alebo podniku zahraničnej osoby zapísaný do zdrojového registra, alebo organizačný útvar slovenskej právnickej osoby alebo orgánu verejnej moci zriadený zákonom; organizačnou zložkou sa rozumie aj preddavková organizácia, organizačná jednotka alebo iný organizačný útvar zriadený podľa osobitného predpisu, ktorý nie je právnickou osobou. 10. Podľa § 2 ods. 2 písm. e) zákona č. 272/2015 Z. z., do registra právnických osôb sa zapisujú údaje o organizačnej zložke. 11. Podľa § 2 ods. 2 písm. e) zákona č. 272/2015 Z. z., identifikačné číslo organizácie sa prideľuje každému, o kom sa podľa § 2 ods. 2 zapisujú údaje do registra právnických osôb. 12. Z registra právnických osôb, podnikateľov a orgánov verejnej moci s poukazom na vyššie citované ustanovenia právnych predpisov vyplýva, že žalobcovi bolo pridelené IČO: 424995000011, pričom IČO uvedené v záhlaví uznesenia odvolacieho súdu č. k. 5Cob/83/2024 - 116 zo dňa 30.04.2024 patrí Finančnému riaditeľstvu. 13. Vzhľadom na zistenú zrejmú nesprávnosť v záhlaví uznesenia odvolacieho súdu č. k. 5Cob/83/2024 - 116 zo dňa 30.04.2024, spočívajúcu v nesprávnom uvedení IČO žalobcu v znení: „42 499 500“, pričom správne má IČO žalobcu znieť: „424995000011“, odvolací súd postupom súladným s § 224 a § 220 CSP rozhodol tak, ako je uvedené vo výrokovej časti tohto uznesenia a uvedenú zrejmú nesprávnosť opravil. 14. Rozhodnutie prijal senát Krajského súdu v Bratislave pomerom hlasov 3 : 0 (§ 393 ods. 2 veta druhá CSP). Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť právneho zastúpenia advokátom dovolateľ nemá len v prípadoch vymedzených v § 429 ods. 2 CSP. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Nesplnenie náležitostí vyžadovaných v § 428 a § 429 CSP má za následok odmietnutie dovolania (§ 447 písm. d/ a e/ CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2025:1423203192.2 (dáta aktuálne k 12. 11. 2026). Záväzné je znenie zverejnené súdom.




